*Tämä artikkeli käsittelee vanhempaa Sophie Mannerheimia. Marsalkka Mannerheimin tyttärestä katso Sophie Mannerheim (nuorempi).*

**Eva Charlotta Lovisa Sofia (Sophie) Mannerheim** (21. joulukuuta 1863 Askainen – 9. tammikuuta 1928 Helsinki) oli suomalainen sairaanhoitaja ja Helsingin kirurgisen sairaalan ylihoitaja. Hän oli Suomen marsalkka C. G. E. Mannerheimin sisar ja vapaaherratar.

Elämäkerta
----------

Sophie Mannerheim työskenteli kuusi vuotta pankissa, kunnes avioitui kamariherra Hjalmar Linderin kanssa vuonna 1896. Avioliitto päättyi eroon vuonna 1899, jonka jälkeen hän opiskeli kolme vuotta sairaanhoitoa Florence Nightingalen perustamassa Nightingale Training School for Nurses -oppilaitoksessa St. Thomas Hospitalissa Lontoossa. Hän valmistui vuonna 1902, ja palattuaan kotimaahan hänet nimitettiin ylihoitajaksi Helsingin kirurgiseen sairaalaan. Myöhemmin 1905 hänet valittiin Suomen sairaanhoitajataryhdistyksen puheenjohtajaksi, ja siinä luottamustoimessa hän toimi aina vuoteen 1926 saakka. Hän toimi myös Kansainvälisen sairaanhoitajaliiton puheenjohtajana. Hän oli mukana sairaanhoitajakoulutuksen uudistamisessa. Hän julkaisi teoksen *Sairaanhoitajan maailmasta* (1920).

Vuonna 1917 Sophie Mannerheim perusti yhdistyksen auttamaan yksinäisiä äitejä ja heidän lapsiaan. Äitien turvakoti aloitti toimintansa Helsingin Kallion Toisella Linjalla vuonna 1918, ja sen toiminnasta muodostui yhteistyössä lääkäri Arvo Ylpön kanssa lasten hoitoon keskittyvä sairaala Lastenlinna. 

Yhteistyössä kouluneuvos Erik Mandelinin kanssa syntyi ajatus lastensuojelun edistämiseksi mm. luomalla maahan neuvolaverkosto. Sophie Mannerheim toivoi veljensä Carl Gustaf Mannerheimin lähtevän hankkeen keulakuvaksi, jotta suunnitelmille saataisiin mahdollisimman hyvä näkyvyys ja rahoitus. Arvo Ylpön liityttyä hankkeen johtoon, kenraali Mannerheim suostui.  Lokakuussa 1920 perustettiin Mannerheimin Lastensuojeluliitto, jonka ensimmäiseksi hallituksen puheenjohtajaksi Sophie Mannerheim valittiin.  Hän toimi MLL:n liittoneuvoston varapuheenjohtajana kuolemaansa asti. 

Sophie Mannerheim osallistui aktiivisesti myös mielenterveystyön kehittämiseen ja toimi Suomen Mielenterveysseuran hallituksessa 1917–1925.

Mannerheim palkittiin ensimmäisenä suomalaisena Florence Nightingale -mitalilla työstään sairaanhoidon hyväksi.

Sophie Mannerheimin nimeä kantava koulu sijaitsee Töölössä, Helsingissä (entinen Sairaalakoulu).

Katso myös
----------

* Mannerheim (suku)

Lähteet
-------

* Forsius, Arno: Sophie Mannerheim, suomalaisen sairaanhoidon uranuurtaja. (Arkistoitu – Internet Archive)

### Viitteet

1. ↑  Tallberg, Marianne: "Mannerheim, Sophie (1863–1928)", *Suomen kansallisbiografia, osa 6*, s. 511–513. Helsinki: Suomalaisen Kirjallisuuden Seura, 2005. ISBN 951-746-447-9. / Teoksen verkkoversio.
2. ↑  Mannerheim, Sophie hakuteoksessa *Uppslagsverket Finland* (2012). (ruotsiksi)
3. ↑  Lastenlinnan historia *Mannerheimin Lastensuojeluliitto*. Viitattu 12.4.2021.
4. ↑  HS Helsinki | Sophie Mannerheim käveli Kalliossa ja järkyttyi: Sitten hän keksi ovelan juonen, jolla koko Suomi saatiin syytämään apua äärimmäisessä köyhyydessä eläville lapsille *Helsingin Sanomat*.  22.1.2020. Viitattu 12.4.2021.
5. ↑  MLL:n historia *mll.fi*.
6. ↑  Eeva Kotioja: *Hyvän lapsuuden rakentajat*. Siltala, 2020.
7. ↑  Sophie Mannerheim, suomalaisen sairaanhoidon uranuurtaja *www.saunalahti.fi*.  Arkistoitu 15.5.2021. Viitattu 12.4.2021.
8. ↑  Achté, Kalle ym. (toim.): *Suomen Mielenterveysseura 1897–1987: Yhdeksän vuosikymmentä mielenterveystyötä*, s. 245. Suomen Mielenterveysseura, 1989. ISBN 951-9458-09-3.
9. ↑  Florence Nightingale -mitali Päivi Mumalle  20.8.2011. Sairaanhoitajaliitto. Viitattu 21.9.2011. [vanhentunut linkki]
10. ↑  Sanna Jompero: Sairaalakoulu vaihtoi nimensä ja sai nyt uudet tilat – "Jotkut käyvät täällä jopa koko peruskoulun" *Helsingin Uutiset*. Viitattu 7.11.2019.

Aiheesta muualla
----------------

* Kuvia tai muita tiedostoja aiheesta **Sophie Mannerheim** Wikimedia Commonsissa

* Vapaasti ladattavia Sophie Mannerheimin e-kirjoja Project Gutenbergiltä ja Projekti Lönnrotilta

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Suomi (KANTO)
* Yhdysvallat
* Ruotsi

 |
|  |
| Henkilöt | 
* Kansallisbiografia
* Biografiskt Lexikon
* Uppslagsverket Finland
* Biografiasampo

 |

 |